cometadata/datacite-titles-descriptions-related-identifiers huggingface dataset:
DOI: 10.14457/cu.the.2012.1438
title: การพัฒนาต้นแบบระบบจัดการพลังงานภายในบ้านอยู่อาศัย

description: ทางเลือกหนึ่งในการลดค่าใช้จ่ายด้านพลังงานในภาคครัวเรือนคือ การจัดการพลังงานอย่างเหมาะสม วิทยานิพนธ์ฉบับนี้นำเสนอการพัฒนาต้นแบบและการทดสอบเชิงสมรรถนะของระบบจัดการพลังงานภายในบ้านอยู่อาศัย (Home Energy Management System) แนวคิดในการออกแบบและพัฒนาระบบดังกล่าวได้รวมเอา 3 คุณลักษณะหลักเข้าด้วยกัน ได้แก่ การวางแผนอย่างชาญฉลาด การควบคุมอัตโนมัติ และการแสดงผลการใช้พลังงานไฟฟ้าให้ผู้ใช้ไฟฟ้าทราบ โดยอาศัยซิ๊กบี (Zigbee) ช่วยในการรับส่งข้อมูลและคำสั่งให้แก่ระบบ ทำให้อุปกรณ์บางส่วนภายในระบบสามารถติดต่อสื่อสารกันได้โดยไม่ต้องใช้สายสัญญาณ ในทางกลับกันระบบสามารถติดตั้งและนำไปใช้ในสถานที่ต่างๆได้อย่างสะดวก ทดสอบระบบที่พัฒนาขึ้น ณ ห้องปฏิบัติการวิจัยระบบไฟฟ้ากำลัง คณะวิศวกรรมศาสตร์ จุฬาลงกรณ์มหาวิทยาลัย ผลการทดสอบพบว่า คุณลักษณะหลักที่มีส่วนช่วยลดการใช้พลังงานไฟฟ้าได้สูงที่สุดคือ การควบคุมอัตโนมัติ ในขณะที่การวางแผนอย่างชาญฉลาดและการแสดงผลการใช้พลังงานไฟฟ้าให้ผู้ใช้ไฟฟ้าทราบยังช่วยเพิ่มศักยภาพด้านการประหยัดให้แก่ระบบอีกเช่นกัน นอกจากนี้การทำให้ระบบสามารถควบคุมความต้องการใช้พลังงานไฟฟ้าสูงสุด และการพัฒนาส่วนต่อประสานผู้ใช้ให้สามารถสื่อสารข้อมูลผ่านทางระบบอินเตอร์เน็ต จะช่วยเพิ่มสมรรถนะของระบบให้ดีขึ้นต่อไปในอนาคตได้
DOI: 10.14457/cu.the.2012.1439
title: การบำบัดผงตะกรันอลูมิเนียมและฝุ่นอลูมิเนียมโดยการทำปฏิกิริยากับน้ำ

description: การบำบัดขั้นต้นของผงตะกรันและฝุ่นอลูมิเนียมโดยการทำปฏิกิริยากับน้ำ มีวัตถุประสงค์เพื่อลดผลกระทบของก๊าซผลิตภัณฑ์ที่เกิดขึ้นจากการทำปฏิกิริยากับความชื้นในอากาศ โดยทำการศึกษาลักษณะสมบัติทางกายภาพและเคมีของผงตะกรันและฝุ่นอลูมิเนียม ลักษณะการเกิดปฏิกิริยาเคมีและสภาวะที่เหมาะสมในการเร่งอัตราการเกิดปฏิกิริยาเคมี เพื่อเป็นแนวทางในการออกแบบถังปฏิกิริยา จากการศึกษาลักษณะสมบัติทางกายภาพของผงตะกรันและฝุ่นอลูมิเนียม พบว่ามีอลูมิเนียมไนไตรด์ (AlN) เป็นสารประกอบหลักและเมื่อสัมผัสกับน้ำจะเกิดก๊าซแอมโมเนีย ในการศึกษาลักษณะการเกิดปฏิกิริยากับน้ำจะทำในถังปฏิกิริยาแบบทีละเท โดยนำผงตะกรันและฝุ่นอลูมิเนียมมาผสมกับน้ำ เพื่อศึกษาลักษณะการเกิดปฏิกิริยาที่อัตราส่วนต่างๆระหว่างผงตะกรันและฝุ่นอลูมิเนียมกับน้ำ โดยพิจารณาผลกระทบของความเร็วในการกวนผสม ผลกระทบจากความเป็นกรด-ด่าง ผลกระทบจากการเติมพลาสติกแขวนลอย ผลกระทบที่เกิดจากอุณหภูมิ และผลกระทบที่เกิดจากสารลดแรงตึงผิวชนิดไม่มีประจุ (TX-100) ตามลำดับ จากการทดลอง พบว่าสภาวะที่เหมาะสมในการทำปฏิกิริยาระหว่างผงตะกรันอลูมิเนียมกับน้ำ คือ อัตราส่วน 1:10 ความเร็วในการกวนผสม 300 รอบต่อนาที (ความเร็วเกรเดียนท์ 26 วินาที⁻¹) อุณหภูมิ 45 °ซ ปริมาณพลาสติกแขวนลอย 25 กรัมต่อลิตร และปริมาณสารลดแรงตึงผิวร้อยละ 0.1 โดยน้ำหนัก ซึ่งจะให้ประสิทธิภาพในการเกิดก๊าซแอมโมเนียร้อยละ 44.60 รวมถึงอันดับปฏิกิริยาและค่าคงที่ปฏิกิริยา (k) ที่ 0.75 และ 1.17 วินาที⁻¹ ตามลำดับ ในขณะที่สภาวะที่เหมาะสมในการทำปฏิกิริยาระหว่างฝุ่นอลูมิเนียมกับน้ำ คือ อัตราส่วน 1:10 ความเร็วในการกวนผสม 300 รอบต่อนาที (ความเร็วเกรเดียนท์ 26 วินาที⁻¹) อุณหภูมิ 25 ˚ซ และปริมาณสารลดแรงตึงผิวร้อยละ 0.1 โดยน้ำหนัก ซึ่งจะให้ประสิทธิภาพในการเกิดก๊าซแอมโมเนียร้อยละ 8.82 รวมถึงอันดับปฏิกิริยาและค่าคงที่ปฏิกิริยา (k) ที่ 0.51 และ 2.38 วินาที⁻¹ ตามลำดับ
DOI: 10.14457/cu.the.2012.1440
title: การตอบสนองของเนื้อเยื่อในของสุนัขเมื่อปิดทับด้วยพอร์ตแลนด์ซีเมนต์สีขาวที่ปรับปรุงคุณภาพแล้วเปรียบเทียบกับโปรรูทเอ็มทีเอ

description: การศึกษานี้มีวัตถุประสงค์ เพื่อเปรียบเทียบการตอบสนองของเนื้อเยื่อในของสุนัขต่อการตัดเนื้อเยื่อในบางส่วนแล้วปิดทับด้วยพอร์ตแลนด์ซีเมนต์ที่ปรับปรุงคุณภาพกับโปรรูทเอ็มทีเอ โดยทำการตัดเนื้อเยื่อในบางส่วนในฟันกรามน้อยของสุนัข 4 ตัว จำนวน 35 ซี่ และแบ่งเป็น 3 กลุ่ม กลุ่ม 1 ปิดด้วยโปรรูทเอ็มทีเอที่ผสมกับน้ำกลั่น (จำนวน 10 ซี่) กลุ่ม 2 ปิดด้วยพอร์ตแลนด์ซีเมนต์ที่มีบิสมัตออกไซด์ ผสมกับแคลเซียมคลอไรด์ความเข้มข้นร้อยละ 5 และเมททิลเซลลูโลสความเข้มข้นร้อยละ 1 (จำนวน 20 ซี่) รองพื้นด้วยกลาสไอโอโนเมอร์ซีเมนต์ และบูรณะด้วยเรซิน คอมโพสิต โดยทั้งสองกลุ่มจะทดลองที่ 7 และ 70 วัน กลุ่ม 3 เป็นกลุ่มควบคุมบวก เนื้อเยื่อในที่ตัดถูกเปิดไว้เป็นเวลา 7 วัน (จำนวน 5 ซี่) ทำการถอนฟันภายใต้การดมยาสลบ แล้วนำฟันที่ได้ไปผ่านกระบวนการตรวจลักษณะทางจุลพยาธิวิทยา เพื่อประเมินการอักเสบและการสร้างเนื้อเยื่อแข็งของเนื้อเยื่อใน นำข้อมูลที่ได้มาวิเคราะห์ความแตกต่างระหว่างกลุ่มด้วยการทดสอบครัสคัล-วอลลิส และไคสแควร์ ที่ระดับนัยสำคัญ 0.05 ผลการศึกษาไม่พบความแตกต่างอย่างมีนัยสำคัญทางสถิติด้านการตอบสนองต่อการอักเสบและการหายระหว่างโปรรูทเอ็มทีเอและพอร์ตแลนด์ซีเมนต์ทั้งในระยะเวลา 7 วัน และ 70 วัน โดยกลุ่มทดลองทั้งสองไม่พบการอักเสบของเนื้อเยื่อใน นอกจากนี้พบว่ามีการสร้างเนื้อเยื่อแข็งที่ต่อเนื่อง ด้วยลักษณะรูปร่างและความหนาที่ไม่แตกต่างกันระหว่างกลุ่มทดลองทั้งสอง อย่างไรก็ตามพบความแตกต่างอย่างมีนัยสำคัญระหว่างกลุ่มทดลองทั้งสองกับกลุ่มควบคุมบวก ซึ่งพบการอักเสบในระดับปานกลางถึงรุนแรง จากผลการศึกษานี้สามารถสรุปได้ว่า พอร์ตแลนด์ซีเมนต์ของประเทศไทยที่มีบิสมัตออกไซด์ผสมกับแคลเซียมคลอไรด์และเมททิลเซลลูโลสเมื่อนำมาใช้เป็นวัสดุปิดทับเนื้อเยื่อในสามารถคงความมีชีวิตของเนื้อเยื่อในได้ โดยปราศจากการอักเสบ ส่งเสริมให้เกิดการหายและกระบวนการซ่อมแซม นอกจากนี้ยังสามารถกระตุ้นให้เกิดการสร้างเนื้อเยื่อแข็งที่มีลักษณะไม่แตกต่างจากโปรรูทเอ็มทีเอ
DOI: 10.14457/cu.the.2012.1441
title: แบบจำลองและการออกแบบระบบผลิตไฟฟ้าจากเซลล์แสงอาทิตย์ร่วมกับการคำนวณการไหลของกำลังไฟฟ้า

description: ในปัจจุบันนี้ความต้องการใช้พลังงานมีปริมาณเพิ่มสูงขึ้น การใช้พลังงานหมุนเวียนจึงเป็นทางเลือกที่เหมาะสมสำหรับอนาคต ในจำนวนพลังงานหมุนเวียนต่างๆพลังงานแสงอาทิตย์จัดเป็นพลังงานหมุนเวียนที่ได้รับความนิยมอย่างสูงในการผลิตไฟฟ้า ซึ่งวิทยานิพนธ์ฉบับนี้จะพิจารณาระบบผลิตไฟฟ้าจากเซลล์แสงอาทิตย์โดยมีวัตถุประสงค์หลักดังนี้ คือ (1) พัฒนาแบบจำลองเซลล์แสงอาทิตย์แบบสองไดโอดด้วยใช้โปรแกรม MATLAB และทำการหาค่าพารามิเตอร์สำหรับคำนวณปริมาณกระแส แรงดัน และกำลังไฟฟ้าที่เซลล์แสงอาทิตย์ผลิตได้ภายใต้สภาพอุณหภูมิและความเข้มแสงที่กำหนด (2) ศึกษาผลกระทบของการบังแสงแดดต่อเซลล์แสงอาทิตย์และใช้แบบจำลองเซลล์แสงอาทิตย์แบบสองไดโอดที่พัฒนาขึ้นในการคำนวณหาค่ากระแส แรงดัน และกำลังไฟฟ้า โดยมีการหาจุดทำงานกำลังไฟฟ้าสูงสุดเมื่อเกิดการบังแสงแดด (3) ศึกษาผลกระทบของการเกิดความแตกต่างของแผงเซลล์แสงอาทิตย์ และใช้แบบจำลองเซลล์แสงอาทิตย์แบบสองไดโอดที่พัฒนาขึ้นในการคำนวณหาค่ากระแสแรงดัน และกำลังไฟฟ้า โดยมีการหาจุดทำงานกำลังไฟฟ้าสูงสุดเมื่อเกิดผลความแตกต่างของแผงเซลล์แสงอาทิตย์ (4) ทำการสร้างแบบจำลองในรูปแบบของโปรแกรมส่วนเชื่อมต่อประสานงานผู้ใช้ (5) ศึกษาโหมดการทำงานของระบบผลิตไฟฟ้าเซลล์แสงอาทิตย์โดยใช้แบบจำลองเซลล์แสงอาทิตย์แบบสองไดโอดร่วมกับการพิจารณาโหมดการทำงานของอินเวอเตอร์ภายใต้สภาวะต่างๆ และวิทยานิพนธ์ฉบับนี้ได้ทำการตรวจสอบผลการคำนวณของแบบจำลองกับผลที่ได้จากการตรวจวัดจริงจากระบบทดสอบและผลที่ได้จากโปรแกรม PVSYST เพื่อตรวจสอบความแม่นยำของแบบจำลองที่พัฒนาขึ้น
DOI: 10.14457/cu.the.2012.1442
title: ผลกระทบขององค์ประกอบทางการออกแบบแสงประดิษฐ์ที่มีผลต่อการรับรู้ของผู้ใช้อาคาร : กรณีศึกษาโถงต้อนรับของโรงแรม

description: งานวิจัยนี้จัดทำขึ้นเพื่อศึกษาผลกระทบจากองค์ประกอบการออกแบบแสงประดิษฐ์ในส่วนโถงต้อนรับของโรงแรมที่ส่งผลกระทบต่อการรับรู้ของผู้ใช้งาน โดยเลือกวิจัยในส่วนขององค์ประกอบการออกแบบแสงประดิษฐ์ที่มีการใช้งานเป็นส่วนมากในโรงแรมระดับ 4-5 ดาว ของกรุงเทพมหานครในปัจจุบัน โดยเลือกวิเคราะห์เฉพาะการออกแบบแสงประดิษฐ์ในส่วนของฝ้าเพดานเฉพาะรูปแบบฝ้าเพดานหลุมไฟหลืบและฝ้าเพดานเรียบดาวน์ไลท์ และเฉพาะผนังที่ตกแต่งด้วย wall washer และผนังที่ไม่มีแสงตกแต่งเท่านั้น ควบคู่ไปกับปัจจัยในด้านระดับความสูงของฝ้าเพดานที่ 1 ชั้นและ 2 ชั้น และระดับความสว่างที่สว่างและสลัว เพื่อวิจัยความสัมพันธ์ระหว่างองค์ประกอบของการออกแบบแสงประดิษฐ์ทั้ง 4 ปัจจัยหลัก โดยการทำภาพจำลองเสมือนจริง เพื่อนำไปใช้เป็นโจทย์ในการวิเคราะห์ โดยทำการเก็บข้อมูลจากการสัมภาษณ์ในเบื้องต้นรวมไปถึงการทบทวนวรรณกรรมเพื่อสามารถนำคำจำกัดความที่เหมาะสมที่จะนำมาใช้ในรูปแบบของการตอบแบบสอบถาม โดยใช้มาตรวัดระดับความรู้สึกที่ -3 ถึง 3 (Osgood Scale, 1957) โดยผู้ตอบแบบสอบถามคือบุคคลทั่วไปจำนวน 120 คน หลังจากนั้นนำผลที่ได้จากการตอบแบบสอบถามมาวิเคราะห์ด้วยโปรแกรมทางสถิติ โดยใช้การวิเคราะห์แบบ Descriptive Statistic, Correlation coefficient และ MANOVA เพื่อดูผลทางสถิติและความสัมพันธ์ที่เกิดขึ้น งานวิจัยนี้สามารถสรุปได้ว่าปัจจัยที่เกิดผลกระทบต่อผู้เข้าใช้งานในพื้นที่คือระดับความสว่างโดยผู้เข้าใช้พื้นที่ชอบการออกแบบแสงสว่างที่สว่างมากกว่าสลัว ค่า p-value&lt;0.01 ที่ระดับนัยสำคัญ 0.01 ปัจจัยรองลงมาคือการออกแบบแสงที่ผนังโดยผู้เข้าใช้พื้นที่ที่มีการตกแต่งด้วย wallwasher มากกว่าผนังที่ไม่มีแสงตกแต่ง และผู้เข้าใช้งานชอบฝ้าเพดานหลุมมากกว่าฝ้าเพดานเรียบ ชอบส่วนโถงต้อนรับที่มีฝ้าเพดานสูง 2 ชั้นมากกว่าสูง 1 ชั้น ระดับความสว่างที่สว่างจะทำให้เกิดความรู้สึกชอบการออกแบบแสงในภาพรวมและมีแนวโน้มทำให้เกิดความรู้สึกสบายตา ความรู้สึกมองเห็นชัดเจน ความรู้สึกต้อนรับ ความรู้สึกน่าสนใจ ความรู้สึกอบอุ่น และความรู้สึกโปร่งโล่งควบคู่ไปด้วยเช่นกัน รวมถึงการปฏิสัมพันธ์กับองค์ประกอบอื่นล้วนทำให้เกิดความรู้สึกต่อผู้เข้าใช้งานมาก แต่ความรู้สึกและความชอบที่เกิดขึ้นนั้นๆจะแตกต่างกันไปตามความสัมพันธ์ขององค์ประกอบ โดยส่วนใหญ่ผู้เข้าใช้งานจะมองในภาพรวมมากกว่าการมองทีละองค์ประกอบ คือปฏิสัมพันธ์เพียง 2 องค์ประกอบให้ความรู้สึกมากกว่าปฏิสัมพันธ์ของ 3 และ 4 องค์ประกอบได้เช่นกัน จากการวิจัยนี้สามารถนำไปใช้เป็นแนวทางในการออกแบบสำหรับผู้ออกแบบที่ไม่มีประสบการณ์หรือผู้ที่สนใจ
DOI: 10.14457/cu.the.2012.1443
title: ผลกระทบของรูปทรงและการวางทิศทางอาคารสำนักงานต่อประสิทธิภาพการประหยัดพลังงานตามมาตรฐาน ASHRAE 90.1 2007

description: งานวิจัยนี้ศึกษาผลกระทบของรูปทรงและทิศทางอาคารต่อประสิทธิภาพในการใช้พลังงานตามมาตรฐาน ASHRAE 90.1 2007 สำหรับอาคารสำนักงานในกรุงเทพมหานคร โดยใช้การจำลองพลังงานของอาคาร 9 รูปทรงในทิศทางต่างๆ รวมทั้งหมด 45 แบบ และได้ปรับเปลี่ยนตัวแปรทางด้านสัดส่วนพื้นที่กระจก (WWR) ชนิดกระจก ผนัง แผงกันแดด และระบบควบคุมแสงสว่างอัตโนมัติ การจำลองการใช้พลังงานใช้โปรแกรม VISUAL DOE 4.0 ตั้งค่าการจำลองตามมาตรฐาน ASHRAE 90.1 2007 APPENDIX G ใช้ข้อมูลภูมิอากาศของกรุงเทพมหานคร รวมกรณีอาคารที่จำลองทั้งหมด 13,500 กรณี ผลการทดลอง พบว่าในอาคารที่มีรูปทรงหรือการวางทิศทางแตกต่างกันค่าการประหยัดพลังงานจากอาคาร Baseline หรือ %SAVE ไม่สัมพันธ์กับปริมาณการใช้พลังงานต่อพื้นที่หรือ EUI อาคารบางรูปทรงมีค่าเฉลี่ย EUI ต่ำ ซึ่งหมายความว่ามีการใช้พลังงานน้อย แต่กลับมีค่าเฉลี่ย %SAVE น้อยกว่าอาคารบางรูปทรง อาคารที่มีผังพื้นเป็นรูปวงกลม มีค่าเฉลี่ยของ EUI น้อยที่สุด แต่กลับเป็นรูปทรงที่มีค่าเฉลี่ย %SAVE น้อยที่สุดด้วย ส่วนอาคารที่มีลักษณะผังพื้นเป็นรูปกากบาท ที่มีอัตราส่วนความกว้างและความยาวของอาคาร หรือ SF เท่ากับ 1/2 เป็นอาคารที่มีค่าเฉลี่ย %SAVE มากที่สุด ในขณะที่มีค่าเฉลี่ย EUI มากที่สุด อาคารที่อยู่ในระดับกลางๆ คือมี %SAVE สูงปานกลาง มี EUI ต่ำปานกลาง ได้แก่อาคารตัวแอลที่มี SF 1/1 ในกรณีที่ไม่ต้องการปรับเปลี่ยนเปลือกอาคาร อาคารแบบกากบาท SF 1/2 วางอาคารตามแนวทิศตะวันออก-ตะวันตกจะทำให้ได้ค่า %SAVE สูงสุด โดยอาคารรูปแบบที่มี SF 1/2 วางอาคารตามแนวทิศตะวันออก-ตะวันตกจะมีโอกาสที่จะมีค่า %SAVE สูงกว่าอาคารแบบอื่น ในกลุ่มอาคารรูปทรงและทิศทางเดียวกัน พบว่า %SAVE ค่อนข้างจะสอดคล้องกับ EUI อาคารรูปสี่เหลี่ยม รูปตัวแอล และรูปตัวยูที่มีSF 1/1 จะมีค่าเฉลี่ย EUI น้อยกว่ารูปทรงเดียวกันที่มี SF 1/2 และมี %SAVE มากกว่า ซึ่งเป็นความสัมพันธ์ที่ถูกต้อง แต่สำหรับรูปทรงกากบาท SF1/2 มีค่าเฉลี่ย EUI และ %SAVE สูงกว่าแบบ SF 1/1 ในส่วนของอิทธิพลของแผงกันแดดที่มีต่อค่า %SAVE และ EUI รูปทรงอาคารตัวแอล SF 1/1 สามารถใช้ประโยชน์จากแผงกันแดดได้สูงทั้งในด้านการเพิ่มค่า %SAVE และในด้านการลดค่า EUI ส่วนรูปทรงตัวแอล SF 1/2 อยู่ในระดับกลางๆในการใช้ประโยชน์จากแผงบังแดดเพื่อเพิ่มค่า %SAVE แต่ จะได้ผลดีกับแผงบังแดดที่มีลักษณะเป็นแนวนอนและแนวตั้ง งานวิจัยนี้ได้ทดลองการจำลองการใช้พลังงานในภูมิอากาศหนาวเย็น เฉพาะอาคารที่ไม่มีการปรับเปลี่ยนเปลือกอาคารจำนวน 13 แบบ โดยใช้ข้อมูลภูมิอากาศของเมืองเมดิสัน รัฐวิสคอนซิน ประเทศสหรัฐอเมริกา พบว่าในภูมิอากาศหนาวเย็น อาคารที่มีรูปทรงและทิศทางแตกต่างกันมีค่า %SAVE และ EUI ไม่สอดคล้องกันเช่นเดียวกับภูมิอากาศแบบร้อนชื้น
DOI: 10.14457/cu.the.2012.1444
title: แนวทางการเพิ่มคุณภาพอากาศภายในอาคารศูนย์การค้าด้วยการควบคุมปริมาณอากาศบริสุทธิ์เข้ามาในอาคาร

description: งานวิจัยนี้ศึกษาผลที่ได้จากการเพิ่มปริมาณอากาศบริสุทธิ์เข้าสู่ภายในอาคารศูนย์การค้าด้วยระบบ Demand Control Ventilation (DCV) โดยได้ทำการตรวจวัดปริมาณแก๊สคาร์บอนไดออกไซด์ (CO₂) ภายในอาคารศูนย์การค้าเพื่อศึกษาผลการใช้พลังงานและความคุ้มค่าทางเศรษฐศาสตร์เทียบกับมาตรฐานปริมาณอากาศบริสุทธิ์ตามกฎกระทรวง ฉบับที่ 33 พ.ศ. 2535 และ ASHRAE 62.1-2010 งานวิจัยนี้ได้เลือกอาคารศูนย์การค้ากรณีศึกษาแห่งหนึ่งซึ่งตั้งอยู่ใจกลางกรุงเทพฯ มีพื้นที่ให้บริการทั้งหมด 7 ชั้น โดยได้ศึกษาจำนวนผู้ใช้บริการศูนย์การค้าและทำการวัดปริมาณแก๊ส CO₂ ภายในอาคารทั้ง 7 ชั้น เป็นระยะเวลา 2 เดือน ตั้งแต่วันที่ 30 ต.ค. – 30 ธ.ค. 2555 โดยแยกเป็นวันธรรมดาและวันหยุด ผลการวิจัยพบว่าปริมาณความเข้มข้นเฉลี่ยของแก๊ส CO₂ ภายนอกอาคารมีค่า 450 ppm ปริมาณความเข้มข้นเฉลี่ยของแก๊ส CO₂ ในวันหยุดมีค่าสูงกว่าวันธรรมดาประมาณ 45 – 330 ppm นอกจากนี้ยังพบว่าปริมาณความเข้มข้นเฉลี่ยของแก๊ส CO₂ ในชั้นที่ 1-4 มีค่าเกินค่ามาตรฐาน 1,150 ppm (ASHRAE 62-1999 กำหนดปริมาณ CO₂ ภายในอาคารไม่ควรสูงเกินกว่าภายนอกอาคาร 700 ppm) โดยมีค่าความเข้มข้นเฉลี่ยของแก๊ส CO₂ อยู่ที่ 1,043.28 – 1,590.21 ppm หลังจากนั้นจึงนำค่าความเข้มข้นเฉลี่ยของแก๊ส CO₂ ที่ตรวจวัดได้ไปคำนวณหาปริมาณอากาศบริสุทธิ์ที่ต้องนำเข้ามาตามมาตรฐานและได้ทำการเปรียบเทียบการใช้พลังงานการนำอากาศบริสุทธิ์เข้ามาในอาคารตามกฎกระทรวง ฉบับที่ 33 พ.ศ. 2535, ASHRAE 62.1-2010 และวิธี DCV โดยอาศัยการจำลองการใช้พลังงานด้วยโปรแกรม Visual DOE 4.0 และได้นำผลการจำลองมาทำการวิเคราะห์ความคุ้มค่าทางเศรษฐศาสตร์ ผลการวิจัยสรุปว่าการควบคุมปริมาณอากาศบริสุทธิ์เข้ามาในอาคารด้วยวิธี DCV จะสามารถควบคุมความเข้มข้นของ CO₂ ให้อยู่ในมาตรฐานและใช้พลังงานน้อยที่สุด และเสนอแนวทางติดตั้งระบบระบายอากาศเพื่อนำอากาศบริสุทธิ์เข้ามาลดความเข้มข้นของปริมาณแก๊ส CO₂ ในอาคารชั้นที่ 1-4 ที่มีค่าสูงเกินมาตรฐาน
DOI: 10.14457/cu.the.2012.1445
title: การรั่วซึมระดับจุลภาคของสารยึดติดหลังกำจัดการปนเปื้อนด้วยสารไพรเมอร์ที่มีฤทธิ์เป็นกรด

description: วัตถุประสงค์ เพื่อเปรียบเทียบผลการรั่วซึมระดับจุลภาคของสารยึดติดระหว่างผิวฟันที่ไม่มีการปนเปื้อนน้ำลายกับผิวฟันที่มีการกำจัดการปนเปื้อนนั้นด้วยสารไพรเมอร์ของระบบสารยึดติดที่นิยมใช้กันในปัจจุบัน วัสดุและวิธีการ เตรียมโพรงฟันคลาสไฟว์บนผิวฟันกรามน้อยด้านใกล้แก้ม 108 ซี่ แบ่งเป็น 9 กลุ่ม ได้แก่ กลุ่มที่ไม่มีการปนเปื้อนของออปติบอนด์ เอฟแอล, ออปติบอนด์ เอ็กซ์ทีอาร์, ออปติบอนด์ ออลอินวัน (กลุ่ม FC, XC, AC ตามลำดับ) กลุ่มที่มีการปนเปื้อนของน้ำลายและกำจัดด้วยสารไพรเมอร์ก่อนการฉายแสงของสารยึดติดทั้ง 3 ชนิด (กลุ่ม FB, XB, AB ตามลำดับ) และกลุ่มที่มีการปนเปื้อนของน้ำลายและกำจัดหลังการฉายแสงของสารยึดติดทั้ง 3 ชนิด (กลุ่ม FA, XA, AA ตามลำดับ) บูรณะด้วยเรซินคอมโพสิต (พรีมิส สีเอ 3 บอดี้) ขัดด้วยแผ่นซอฟเฟลกซ์ จำลองการใช้งานด้วยการเปลี่ยนแปลงอุณหภูมิ แล้วแช่ในสารละลายเมทิลีนบลู ตัดฟันตามแนวแกนฟัน และประเมินการรั่วซึมโดยใช้กล้องจุลทรรศน์ที่กำลังขยาย 20 เท่าด้วยคะแนน 5 ช่วง วิเคราะห์ผลด้วยสถิติครัสคัลวาลิสและแมนวิทนี่ ที่ระดับความเชื่อมั่นร้อยละ 95 ผลการศึกษา การรั่วซึมระดับจุลภาคบริเวณเคลือบฟันและเนื้อฟันของกลุ่ม FB และ FA มีค่ามัธยฐานมากกว่าของกลุ่ม FC อย่างมีนัยสำคัญทางสถิติ (p&lt;0.05) ส่วนค่ามัธยฐานการรั่วซึมระดับจุลภาคของกลุ่ม XB และ XA นั้นพบว่าเฉพาะบริเวณเคลือบฟันเท่านั้นที่มีค่ามากกว่ากลุ่ม XC อย่างมีนัยสำคัญทางสถิติ (p&lt;0.05) ในขณะที่ไม่พบความแตกต่างกันอย่างมีนัยสำคัญทางสถิติเมื่อเปรียบเทียบค่ามัธยฐานการรั่วซึมของกลุ่ม AC, AB, AA ทั้งส่วนเคลือบฟันและเนื้อฟัน สรุป ในการศึกษาครั้งนี้ การปนเปื้อนน้ำลายในขั้นตอนการเตรียมผิวฟันด้วยออปติบอนด์ เอฟแอลไม่สามารถแก้ไขได้ด้วยสารไพรเมอร์ของสารยึดติดนี้ ส่วนออปติบอนด์ เอ็กซ์ทีอาร์สามารถแก้ไขการปนเปื้อนน้ำลายได้ในส่วนของเนื้อฟันเท่านั้น สำหรับออปติบอนด์ ออลอินวันนั้นพบว่าไม่ว่าการปนเปื้อนน้ำลายจะเกิดขึ้นที่เคลือบฟันหรือเนื้อฟัน เมื่อแก้ไขแล้วการรั่วซึมระดับจุลภาคนั้นไม่แตกต่างจากกลุ่มควบคุม
DOI: 10.14457/cu.the.2012.1446
title: ผลของการฝึกกีฬาภูมิปัญญาไทยต่อพุทธิปัญญาในผู้สูงอายุ

description: การวิจัยนี้มีวัตถุประสงค์เพื่อศึกษาผลของการฝึกสกาที่มีต่อพุทธิปัญญา ผลของการฝึกรำไหว้ครู มวยไทยที่มีต่อพุทธิปัญญาและความอดทนของระบบการไหลเวียนโลหิต และเปรียบเทียบผลของการฝึกสกากับการฝึกรำไหว้ครูมวยไทยที่มีต่อพุทธิปัญญาในผู้สูงอายุ กลุ่มตัวอย่างเป็นอาสาสมัครผู้สูงอายุที่มีอายุตั้งแต่ 60-70 ปี ทั้งชายและหญิง อาศัยอยู่ในเขตเทศบาล อำเภอเมือง จังหวัดเพชรบูรณ์ จำนวน 60 คน ใช้การสุ่มโดยวิธีแบบกลุ่มสุ่มจัดเข้ากลุ่มทดลอง 3 กลุ่มคือ กลุ่มฝึกสกา กลุ่มฝึกรำไหว้ครูมวยไทย และกลุ่มควบคุม (กลุ่มละ 20 คน เป็นชาย 10 คน, หญิง 10 คน) ทุกกลุ่มฝึกตามโปรแกรมที่กำหนดเป็นเวลา 16 สัปดาห์ ๆ ละ 3 วัน ๆ ละ 50 นาที ผู้วิจัยทำการทดสอบทางพุทธิปัญญาและความอดทนของระบบการไหลเวียนโลหิตของกลุ่มฝึกรำไหว้ครูมวยไทยและกลุ่มควบคุม ส่วนกลุ่มฝึกสกาทดสอบเฉพาะพุทธิปัญญาในก่อนและหลังการทดลอง นำผลที่ได้มาวิเคราะห์ค่าทีแบบรายคู่ระหว่างเพศของกลุ่มฝึกสกาและกลุ่มฝึกรำไหว้ครูมวยไทย และทดสอบ ค่าทีระหว่างกลุ่มฝึกสกากับกลุ่มควบคุม กลุ่มฝึกรำไหว้ครูมวยไทยกับกลุ่มควบคุม และกลุ่มฝึกสกากับกลุ่มฝึกรำไหว้ครูมวยไทยที่ระดับมีนัยสำคัญน้อยกว่า 0.05 ผลการวิจัยพบว่า ผู้สูงอายุที่ฝึกสกาและฝึกรำไหว้ครูมวยไทยมีค่าเฉลี่ยทางพุทธิปัญญาซึ่งประกอบด้วยด้านความจำ ด้านสมาธิ ด้านการทำงานของสมองระดับสูงในส่วนของการใช้เหตุผลในการตัดสินใจ ความสามารถในการแก้ปัญหา และความสามารถในการยืดหยุ่นของการปรับเปลี่ยนรูปแบบการคิดอย่างมีเหตุผลดีขึ้นกว่ากลุ่มควบคุม (p&lt;0.05) ส่วนปริมาณเอนไซม์ อะเซทิลโคลีนเอสเทอเรส แอคทิวิตี้มีค่าเฉลี่ย ไม่แตกต่างกัน (p&gt;0.05) และผู้สูงอายุที่ฝึกรำไหว้ครูมวยไทยมีค่าเฉลี่ยของความอดทนของระบบการไหลเวียนโลหิตดีกว่ากลุ่มควบคุม (p&lt;0.05) นอกจากนี้ค่าเฉลี่ยทางพุทธิปัญญาในทุกตัวแปรระหว่างผู้สูงอายุที่ฝึกสกากับฝึกรำไหว้ครูมวยไทยไม่แตกต่างกัน (p&gt;0.05) ผลการศึกษาวิจัยชี้ให้เห็นว่าการฝึกกีฬาภูมิปัญญาไทยมีผลต่อพุทธิปัญญาของผู้สูงอายุใน ด้านความจำ ด้านสมาธิ ด้านการทำงานของสมองระดับสูงดีขึ้น และหากต้องการเพิ่มความอดทนของระบบ การไหลเวียนโลหิตควรเลือกการออกกำลังกายด้วยการรำไหว้ครูมวยไทย ส่วนปริมาณของเอนไซม์อะเซทิลโคลีน เอสเทอเรส แอคทิวิตี้ยังไม่ชัดเจน
DOI: 10.14457/cu.the.2012.1447
title: การประยุกต์ใช้แบบจำลองการเสื่อมสภาพของโครงสร้างทางในการวางแผนงานบำรุงทางโดยวิธีวิเคราะห์ค่าใช้จ่ายตลอดอายุการใช้งาน

description: ปัจจุบันการวางแผนงบประมาณสำหรับงานเสริมผิวทาง และการบูรณะโครงสร้างทางในประเทศไทยใช้การพิจารณาจากค่าดัชนีความขรุขระสากล (International Roughness Index, IRI) เป็นตัวชี้วัดระดับการให้บริการของสายทางเป็นหลัก รวมถึงข้อมูลความเสียหายผิวทาง อายุบริการและปริมาณการจราจร เป็นต้น อย่างไรก็ตามปัจจัยดังกล่าวแสดงให้เห็นถึงความเสียหายในระดับผิวทางเท่านั้น โดยไม่สามารถสะท้อนให้เห็นถึงความแข็งแรงหรืออายุคงเหลือของโครงสร้างทางได้ งานวิจัยนี้ได้พัฒนาแบบจำลองการเสื่อมสภาพของโครงสร้างทางเพื่อใช้ในการพยากรณ์ค่าความแข็งแรงของโครงสร้างชั้นพื้นทางในอนาคตโดยกำหนดให้ค่าอีลาสติกโมดูลัสของชั้นพื้นทาง (E2) เป็นตัวแทนสภาพความแข็งแรงของโครงสร้างชั้นทางและนำเสนอกรอบวิธีคิดในการวิเคราะห์หารูปแบบวิธีการซ่อมบำรุงที่เหมาะสม โดยพิจารณาจากแนวทางการวิเคราะห์ต้นทุนค่าใช้จ่ายตลอดอายุการใช้งานเปรียบเทียบระหว่างแนวทางการซ่อมบำรุงแบบเสริมผิวและการบูรณะโครงสร้างชั้นทาง โดยอาศัยข้อมูลจากแบบจำลองการเสื่อมสภาพของโครงสร้างทาง จากผลการวิเคราะห์พบว่าสายทางที่กำหนดค่า IRI เป้าหมายสำหรับการซ่อมบำรุงเท่ากับ 3.00 การซ่อมบำรุงแบบเสริมผิวทางจะมีค่าใช้จ่ายตลอดอายุการใช้งานต่ำกว่าการซ่อมบำรุงแบบบูรณะโครงสร้างชั้นทางในกรณีที่ช่วงปริมาณเพลามาตรฐานสะสม (NE4) น้อยกว่า 2.10 ล้านเพลาต่อช่องจราจร ส่วนสายทางที่กำหนดนโยบายค่า IRI เป้าหมายเท่ากับ 3.50 การซ่อมบำรุงแบบเสริมผิวทางจะมีค่าใช้จ่ายตลอดอายุการใช้งานต่ำกว่าการบูรณะโครงสร้างชั้นทางในกรณีที่มีปริมาณเพลามาตรฐานสะสมน้อยกว่า 1.90 ล้านเพลาต่อช่องจราจร ทั้งนี้เนื่องจากสายทางที่มีความถี่ในการเสริมผิวทางมากกว่า จะสามารถชะลอการเสื่อมสภาพของโครงสร้างชั้นทางเนื่องจากปัจจัยในเรื่องของความหนาชั้นผิวทางแอสฟัลต์
DOI: 10.14457/cu.the.2012.1448
title: ความต้องการกิจกรรมพัฒนาบุคลากรด้านเทคโนโลยีสารนิเทศและการสื่อสารของบรรณารักษ์ห้องสมุดมหาวิทยาลัย

description: การวิจัยนี้เป็นการวิจัยเชิงสำรวจ มีวัตถุประสงค์เพื่อศึกษาความต้องการกิจกรรมพัฒนาบุคลากรด้านเทคโนโลยีสารนิเทศและการสื่อสารของบรรณารักษ์ห้องสมุดมหาวิทยาลัยในด้านเนื้อหา รูปแบบ สื่อที่ใช้ หน่วยงานที่จัด และปัญหาในการเข้าร่วมกิจกรรม โดยใช้แบบสอบถามในการเก็บรวบรวมข้อมูลจากบรรณารักษ์ห้องสมุดมหาวิทยาลัย จำนวน 304 คน และได้รับแบบสอบถามกลับคืนมา จำนวน 269 ชุด (ร้อยละ 88.49) ผลการศึกษา พบว่า บรรณารักษ์ห้องสมุดมหาวิทยาลัยส่วนใหญ่ต้องการกิจกรรมพัฒนาบุคลากรด้านเทคโนโลยีสารนิเทศและการสื่อสาร โดยบรรณารักษ์จำนวนมากที่สุดต้องการเนื้อหาเรื่องวิธีการแก้ปัญหาที่เกิดขึ้นกับคอมพิวเตอร์สำหรับเนื้อหาด้านความรู้ทั่วไปเกี่ยวกับเทคโนโลยีสารนิเทศและการสื่อสาร เนื้อหาเรื่องการสืบค้นฐานข้อมูลอิเล็กทรอนิกส์สำหรับเนื้อหาด้านความรู้เกี่ยวกับระบบเครือข่ายอินเทอร์เน็ต เนื้อหาเรื่องคอมพิวเตอร์ส่วนบุคคลแบบพกพาขนาดกลาง / แท็บเล็ตพีซี (เช่น iPad Notion Ink Adam Samsung Galaxy Tab และ HP TouchPad) สำหรับเนื้อหาด้านความรู้เกี่ยวกับอุปกรณ์ต่อพ่วงคอมพิวเตอร์ และเนื้อหาเรื่องระบบห้องสมุดอัตโนมัติสำหรับเนื้อหาด้านความรู้เกี่ยวกับเทคโนโลยีห้องสมุด ส่วนรูปแบบของกิจกรรมพัฒนาบุคลากรที่บรรณารักษ์จำนวนมากที่สุดต้องการ คือ การฝึกอบรม ทั้งนี้ บรรณารักษ์จำนวนมากที่สุดต้องการใช้สื่ออิเล็กทรอนิกส์ และต้องการให้หน่วยงานในประเทศจัดกิจกรรมพัฒนาบุคลากร สำหรับปัญหาในการเข้าร่วมกิจกรรมพัฒนาบุคลากรนั้น พบว่า บรรณารักษ์ประสบปัญหาในระดับปานกลางทั้งหมด โดยปัญหาที่มีค่าเฉลี่ยสูงสุด คือ ปัญหาเกี่ยวกับผู้เข้าร่วมกิจกรรม
DOI: 10.14457/cu.the.2012.1449
title: บทบัญญัติรัฐธรรมนูญว่าด้วยสถานะของสถาบันพระมหากษัตริย์

description: วิทยานิพนธ์ฉบับนี้มุ่งศึกษาสถานะของสถาบันพระมหากษัตริย์ โดยพิจารณาจากรัฐธรรมนูญลายลักษณ์อักษรในประเทศต่างๆ ที่ปกครองในระบอบประชาธิปไตยอันมีพระมหากษัตริย์ทรงเป็นประมุข รวมถึงพื้นฐานทางประวัติศาสตร์และบริบททางการเมือง ตลอดจนพัฒนาการของรัฐธรรมนูญในส่วนที่เกี่ยวข้องกับสถานะของสถาบันพระมหากษัตริย์ในแต่ละประเทศ เพื่อใช้ในการศึกษาเปรียบเทียบกับสถานะของสถาบันพระมหากษัตริย์ในประเทศไทย ซึ่งถือเป็นประเทศหนึ่งที่ปกครองในระบอบประชาธิปไตยอันมีพระมหากษัตริย์ทรงเป็นประมุข และมีรัฐธรรมนูญลายลักษณ์อักษร จากการศึกษาพบว่า สถานะของสถาบันพระมหากษัตริย์ในประเทศที่ปกครองในระบอบประชาธิปไตยอันมีพระมหากษัตริย์ทรงเป็นประมุขเป็นไปตามที่ได้มีการบัญญัติรับรองไว้ในรัฐธรรมนูญลายลักษณ์อักษรที่มีความสอดคล้องกับเจตนารมณ์ของประชาชนและบริบททางการเมืองและสังคมของประเทศเหล่านั้นไม่ว่ารัฐธรรมนูญฉบับนั้นจะมีที่มาจากประชาชนหรือไม่ก็ตาม แต่เมื่อใดก็ตามที่สถานะของสถาบันพระมหากษัตริย์ตามรัฐธรรมนูญไม่สอดคล้องกับเจตนารมณ์ร่วมกันของประชาชนหรือบริบททางการเมืองและสังคมของประเทศ ก็ไม่พ้นที่จะต้องมีการเปลี่ยนแปลงแก้ไขรัฐธรรมนูญ สำหรับประเทศไทยนั้น พระมหากษัตริย์ทรงเป็นที่พึ่งและเป็นผู้บำบัดทุกข์บำรุงสุขแก่ราษฎร และมีส่วนสำคัญในการพัฒนาคุณภาพชีวิตของประชาชนตลอดมาตั้งแต่เมื่อครั้งก่อนมีการเปลี่ยนแปลงการปกครอง ต่อมาเมื่อมีการเปลี่ยนแปลงการปกครองในปี พ.ศ. 2475 การบัญญัติรัฐธรรมนูญในส่วนต่างๆ รวมถึงสถานะของสถาบันพระมหากษัตริย์กลับอิงจากแบบอย่างของต่างประเทศและมุ่งที่จะจำกัดบทบาทและพระราชอำนาจของพระมหากษัตริย์เป็นวัตถุประสงค์หลักแต่กลับไม่คำนึงถึงบริบททางการเมืองและสังคมของประเทศไทยมากนัก เมื่อทั้งสองสิ่งนี้ไม่สอดคล้องกัน สถานะของสถาบันพระมหากษัตริย์ตามรัฐธรรมนูญจึงต้องมีการเปลี่ยนแปลงแก้ไข โดยเฉพาะอย่างยิ่ง การจัดทำรัฐธรรมนูญฉบับใหม่เมื่อครั้งปี พ.ศ. 2492 นอกจากนั้น การศึกษานี้ยังพบว่า พระมหากษัตริย์ไทยยังมีสถานะประการอื่นตามธรรมเนียมปฏิบัติที่สืบเนื่องมาจากพระราชอำนาจทางสังคมของพระมหากษัตริย์ประกอบกับบริบททางการเมืองของประเทศไทย ที่ไม่ว่าจะมีการยกเลิกหรือล้มล้างรัฐธรรมนูญกี่ฉบับก็ตาม สถานะส่วนนี้ก็จะยังคงดำรงอยู่ตราบเท่าที่ประชาชนยังคงเคารพและศรัทธาต่อสถาบันพระมหากษัตริย์ดังเช่นตลอดเวลาที่ผ่านมา
DOI: 10.14457/cu.the.2012.1450
title: กระบวนการขจัดรอยขีดข่วนบนภาพคิวอาร์โค้ด

description: งานวิจัยนี้นำเสนอเกี่ยวกับกระบวนการขจัดรอยขีดข่วนบนภาพ QR Code โดยที่มีการนำเทคนิคการประมวลผลภาพ (Digital image processing) ซึ่งมีขั้นตอนประกอบไปด้วยการแบ่ง แยกภาพโดยใช้แบบจำลองสี HSV (Color segmentation using HSV Model) เพื่อทำการแยกความต่างของสีของ QR Code กับรอยขีดข่วนแล้วนำภาพรอยที่ได้เข้าสู่การทำ Binarization ซึ่งเป็นขั้นตอนการแปลงภาพรอยให้เป็นภาพไบนารี (Binary Image), การทำ Morphological Image Processing โดยใช้เทคนิค Opening ร่วมกับ Closing เพื่อปรับปรุงโครงสร้างของภาพรอยที่ได้ให้มีความสมบูรณ์มากยิ่งขึ้นแล้วนำตำแหน่งรอยที่ได้ไปใช้ในการลบรอยออกจากภาพที่มีรอยขีดข่วน แล้วเข้าสู่ขั้นตอนการกำหนดพื้นที่ที่สนใจ(Region of Interest : ROI) เพื่อให้ได้ QR Code ที่ไม่มี Quiet Zone แล้วทำการวาดเส้นตาราง (Grids Generation) เพื่อกำหนดพื้นที่ย่อยของ QR Codeโดยใช้ขนาดโมดูลของ QR Code ในเวอร์ชันที่ใช้ในการทดลองเมื่อได้พื้นที่ของโมดูลย่อยแล้วทำการวิเคราะห์กลุ่มสมาชิกของพื้นที่ย่อยเพื่อทำการเติมเต็มส่วนของ QR Code ที่เสียหายในแต่ละโมดูล (Reconstruction QR Code) และในขั้นตอนสุดท้ายเมื่อผ่านกระบวนการต่างๆ จะได้ภาพผลลัพธ์ ของ QR Code ที่สามารถนำไปอ่านเพื่อถอดรหัสโดยใช้ซอฟแวร์ที่มีอยู่ได้อย่างมีประสิทธิภาพ